stanford-oval/wikipedia huggingface dataset:
Serbokroaatin kieli
Murteet ja erot

Serbokroaatti on luotu eteläslaavilaisen štokaavi-murteen (štokavski) pohjalta. Nimi tulee siitä, että kysymyssanana 'mikä' käytetään sanaa 'što/šta'. Čakaavissa (čakavica) murteessa kysymyssana on 'ča' ja kajkaavissa (kajkavica) 'kaj'. Tämän erottavan piirteen lisäksi ne eroavat myös fonologialtaan, sanastoltaan ja aikamuodoiltaan. Näitä murteita ei käytetä lainkaan kirjallisesti tai mediassa. Čakaavia puhutaan lähinnä Istrian niemimaalla, Dalmatian saaristossa ja muualla Adrianmeren rannikolla. Kajkaavi on käytössä Kroatian pohjoisosissa, mukaan lukien pääkaupunki Zagreb, sekä paikoittain Itävallassa, Unkarissa ja Romaniassa. Kajkaavi on läheistä sukua naapurimaan slovenialle, jonka kanssa sen voi katsoa muodostavan murrejatkumon. Koska čakaavia ja kajkaavia puhutaan vain Kroatiassa, ne voidaan lukea kroatian murteiksi. Serbian eteläosissa, Pohjois-Makedoniassa ja Länsi-Bulgariassa puhutaan torlačkin murretta, joka luokitellaan Serbian štokaavin ja makedonia-bulgarian välimuodoksi.
Štokaavissa on lisäksi sisäisiä eroja, jotka ovat seurausta lähinnä muinaisslaavilaisen jat-kirjaimella merkityn äänteen muuttumisesta. Tällä kirjaimella merkitty [æː]-äänne on muuttunut joko /i/:ksi, /e/:ksi tai /ije/- tai /ie/-äänteeksi. Eri ääntämyksistä käytetään nimiä ikaavi, ekaavi ja (i)jekaavi) (ikavica, ekavica, ijekavica). Kroatia ja bosnia perustuvat jekaaviin, kun taas Serbiassa käytetään ekaavia. Ikaavia käytetään paikoin Kroatiassa, muttei kirjakielen asemassa. Nämä erot eivät ole varsinaisia murre-eroja, vaan sitä pienempiä, ja niistä käytetään nimitystä izgovor (lausunta, puhetapa).
| Suomi | muinaisslaavi | ekavica | ikavica | ijekavica | serbia | kroatia |
| --- | --- | --- | --- | --- | --- | --- |
| aika | врѣмѧ | vreme | vrime | vrijeme | време | vrijeme |
| tyttö | děvojka | devojka | divojka | djevojka | девојка | djevojka |
Aiheesta muualla

Wikipedia, vapaa tietosanakirja
Kuvia tai muita tiedostoja aiheesta Serbokroaatin kieli Wikimedia Commonsissa
Slaavilaiset kielet
bosnia
bulgaria
interslaavi
kantaslaavi
kašubi
kirkkoslaavi
kroatia
makedonia
molisenkroatia
montenegro
muinaiskirkkoslaavi
polabi
puola
ruteeni
serbia
serbokroatia
sleesia
slovakki
sloveeni
slovintsi
sorbi
tšekki
ukraina
valkovenäjä
venäjä
Eri kielimuotojen puhuja-alueet; serbian kieli, kroatian kieli, bosnian kieli ja montenegron kieli (2006)
Korea Baseball Organization

| Korea Baseball Organization |
| --- | --- |
 KBO 

Perustettu:  joulukuu 1981
Tyyppi:  urheiluliitto
Toimiala:  baseball
Päämaja:  946-16, Dogok-dong, Gangnam-gu, Soul, Etelä-Korea
Toiminta-alue:   Etelä-Korea
Viralliset kielet:  korea
Komissaari:  Chung Un-chan
Aiheesta muualla
koreabaseball.com
Infobox OKNimi-testi OK: 
Korea Baseball Organization (kor. 한국야구위원회) on eteläkorealainen baseballin organisaatio. Se on perustettu vuonna 1981 ja se hallinnoi kahta liigaa: KBO League ja KBO Futures League.
Aiheesta muualla

Virallinen sivusto (koreaksi) / (englanniksi)
BaseballGuru.com (englanniksi)
Merry Xmas Everybody

| ”Merry Xmas Everybody” Slade |
| --- | --- | --- |

Singlen tiedot
 B-puoli: ”Don’t Blame Me”
 Äänitetty : Record Plant, New York, 1973
 Julkaistu: 7. joulukuuta 1973
 Formaatti: 7"- ja 12"-tuumainen vinyylisingle, CD
 Tekijä(t): Noddy Holder, Jim Lea
 Tuottaja(t): Chas Chandler
 Tyylilaji: glam rock, joulumusiikki
 Kesto: 03.26
 Levy-yhtiö:  Polydor Records    Warner Bros. Records
Listasijoitukset
  Britannia: 1.   (Lisää listasijoituksia)
Sladen muut singlet
| ”My Friend Stan” 1973 | ”Merry Xmas Everybody” 1973 | ”Everyday” 1974 |
Merry Xmas Everybody on brittiläisen Slade-yhtyeen jouluaiheinen musiikkikappale vuodelta 1973. Yhtyeen solisti Noddy Holderin ja basisti Jim Lean kirjoittama kappale oli Sladen kuudes ja viimeinen listaykkönen Britanniassa. Single on yhtyeen myydyin. Sitä myytiin muutamassa viikossa maailmanlaajuisesti yli miljoona kappaletta, ja siitä on myönnetty Britanniassa tuplaplatinalevy.  ”Merry Xmas Everybody” oli listaykkönen myös Tanskassa ja Irlannissa.
Kappaleesta on tullut Britanniassa joulustandardi, joka soi paljon radiossa ja televisiossa. Siitä on myös tehty lukuisia uudelleenjulkaisuja ja cover-versioita.
Historia > Laulun synty

Slade oli vuonna 1973 Britannian suosituimpia yhtyeitä. Sillä oli sinä vuonna kaksi listaykköstä, ”Cum On Feel the Noize” ja ”Skweeze Me, Pleeze Me”. Kumpikin kappale oli noussut suoraan kärkeen heti ensimmäisellä listaviikollaan, mitä ei ollut tapahtunut sitten The Beatlesin vuoden 1969 singlen ”Get Back”. Sladen manageri Chas Chandler ehdotti vuoden 1973 aikana yhtyettä kirjoittamaan ja levyttämään myös joululaulun.
Yhtyeen basisti Jim Lea keksi kappaleen pohjan ollessaan suihkussa. Hän keksi ensin A-osan melodian ja muisti sitten solisti Noddy Holderin psykedeelisen ja The Beatles -vaikutteisen ”Buy Me a Rocking Chair” -nimisen kappaleen vuodelta 1967, jolloin yhtye tunnettiin vielä nimellä The ’N Betweens. ”Merry Xmas Everybodyn” kertosäkeen melodia otettiin tästä kappaleesta, joka oli aikoinaan ollut Holderin ensimmäinen itse kirjoittama laulu.
Jim Lea muisteli vuonna 1984 kappaleen tekemistä:
»Nod oli kirjoittanut kertosäkeen vuonna 1967. Tuolloin kaikki oli flower poweria ja Sgt. Pepperiä, ja Nodilla oli tämä sävelmä. A-osa oli mauton, mutta sitten hän tuli kertosäkeeseen: ’Buy me a rocking chair to watch the world go by, buy me a looking glass, I’ll look you in the eye’. Hyvin Sgt. Pepperiä. En käytä nauhureita, satun vain muistamaan kaiken, ja jos jotain on kirjoitettu 10–15 vuotta sitten, niin se pysyy päässäni. En koskaan unohtanut tuota kertosäettä, ja olin suihkussa jossain päin Amerikkaa ajatellen – Bob Dylan, Bob Dylan – ja yhtäkkiä keksin ’are you hanging up the stocking on the wall’ ja ajattelin sen toimivan Nodin vuoden 1967 kertosäkeen kanssa. Niinpä soitin Nodille ja ehdotin joululaulun tekemistä. Hän sanoi ’hyvä on’, joten soitin sen hänelle, ja se oli siinä.» 
(Jim Lea)
”Buy Me a Rocking Chair” -kappaleen sanat päätettiin muuttaa jouluaiheisiksi erään pubissa vietetyn illan jälkeen. Holder vietti seuraavan yön äitinsä asunnossa Walsallissa uutta sanoitusta tehden. Hän kirjoitti paperinpalalle jouluun liittyviä sanoja. Listan avulla sanoitus valmistui helposti – kertosäe ensin ja väliosa viimeiseksi. Osa sanoituksista perustui hänen omiin lapsuusmuistoihinsa.
Holder kertoi vuonna 2007 sanoituksesta Daily Mail -lehdelle:
»Olimme päättäneet tehdä joululaulun, ja halusin sen heijastavan brittiläistä perhejoulua. Maa oli taloudellisissa ongelmissa. Kaivostyöläiset olivat lakossa yhdessä haudankaivajien, leipurien ja lähes kaikkien muiden kanssa. Ajattelin, että ihmiset tarvitsevat kannustusta, joten kannustin heitä. Sen takia kirjoitin rivin Look to the future now, it’s only just begun.» 
(Noddy Holder)
Holder esitteli sanoituksensa Lealle, ja kaksikko soitti kappaleen manageri Chandlerille akustisilla kitaroilla. Pian Sladella alkoi loppuunmyyty kiertue. Kymmenen viikkoa ennen laulun äänitystä rumpali Don Powell joutui auto-onnettomuuteen, jossa hänen tyttöystävänsä Angela Morris kuoli ja Powell vaipui koomaan lähes viikoksi. Toivuttuaan hän kykeni osallistumaan kappaleen levyttämiseen.
Historia > Äänitys

Laulu levytettiin loppukesästä 1973 New Yorkin Record Plant -studioilla samanaikaisesti Sladen Yhdysvaltain itärannikon kiertueen kanssa. John Lennon oli samassa studiossa äänittämässä omaa Mind Games -albumiaan. Hän käytti äänityksissään harmonia, ja tuottaja Chas Chandler keksi käyttää sitä myös Sladen kappaleessa. ”Merry Xmas Everybody” levytettiin viidessä päivässä, mutta yhtye ei pitänyt ensimmäisestä versiosta. Niinpä yhtyeen jäsenet siirtyivät äänittämään kertosäkeen studion käytävälle, jossa saatiin aikaan haluttu kaikuefekti. Studio sijaitsi toimistokäytössä olevassa pilvenpiirtäjässä, ja ohi kulkevat amerikkalaiset liikemiehet ihmettelivät brittejä, jotka lauloivat portaikossa joulusta.
Don Powell kärsi auto-onnettomuutensa jälkeen muistiongelmista; hän muisti yhtyeen vanhat kappaleet, mutta ei uusia. Tämä hankaloitti studiotyöskentelyä, kun kappale jouduttiin äänittämään pienissä osissa.
Jim Lea väitti vuonna 2018, että Sladen muut jäsenet vastustivat kappaleen levyttämistä ja kappaleen äänittämisen olleen hänelle siksi hyvin ahdistava kokemus.
Historia > Julkaisu ja vastaanotto

Slade oli ”Merry Xmas Everybody” -singlen ilmestyessä suosionsa huipulla. Singlestä tuli yhtyeen myydyin, ja sitä ennakkovarattiin noin puoli miljoonaa kappaletta. Julkaisupäivänään 7. joulukuuta 1973 singleä myytiin 350 000 kappaletta. Sladen fanilehden mukaan yhtyeen levy-yhtiö Polydor joutui suuren kysynnän vuoksi tilaamaan singleä lisää 250 000 kappaleen verran Los Angelesista.
Singlen B-puoli oli ”Don’t Blame Me”, joka julkaistiin seuraavana vuonna Sladen albumilla Old, New, Borrowed and Blue. Jim Lean mukaan levy-yhtiö valitsi kappaleen B-puoleksi eikä yhtyeellä itsellään ollut sen käyttämisestä tietoa, koska se oli samanaikaisesti Yhdysvalloissa levyttämässä A-puolta. Levy-yhtiöllä oli kiire valita singlen kääntöpuoli, ja ”Don’t Blame Me” sattui olemaan käytettävissä. Musiikillisesti ”Don’t Blame Me” on särökitaroita sisältävä rankka rock.
”Merry Xmas Everybody” oli Sladen kuudes ja viimeinen Britannian listaykköseksi noussut single ja kolmas suoraan ykköseksi yltänyt single. Se nousi kärkeen heti ensimmäisellä viikollaan 15. joulukuuta ja pysyi ykkösenä kaikkiaan viisi viikkoa. Joulun 1973 aikaan ”Merry Xmas Everybody” löi listoilla toisen jouluaiheisen kappaleen, Wizzard-yhtyeen levytyksen ”I Wish It Could Be Christmas Everyday”, joka oli korkeimmillaan neljäntenä.
”Merry Xmas Everybody” oli listaykkönen myös Tanskassa (3 viikkoa) ja Irlannissa. Sitä myytiin lähes välittömästi julkaisunsa jälkeen maailmanlaajuisesti 250 000 kappaletta, ja miljoonan raja ylittyi parissa viikossa. Lisäksi se ylsi muun muassa Alankomaissa kolmanneksi ja Norjassa neljänneksi. Yhdysvalloissa singlen julkaisi Warner Bros, mutta se ei menestynyt.
Kappaleesta ei kuvattu promovideota. Sen sijaan yhtye esitti sitä joulun 1973 aikaan lukuisissa brittiläisissä televisio-ohjelmissa, kuten Top of the Popsissa, The Les Dawson Christmas Show’ssa ja Lift Off with Aysheassa. Yhtye esitti sen uudelleen Top of the Popsissa 22. joulukuuta 1983 ja Alankomaiden tv:ssä samana vuonna promotoidessaan ”My Oh My” -singleä. Lisäksi Noddy Holder ja yhtyeen basisti Jim Lea esittivät vuonna 1985 kappaleen kahdestaan lyhyenä akustisena versiona Britannian television ohjelmassa Razzmatazz. Vuonna 1991 Slade esitti sen playbackina ohjelmassa Pebble Mill mainostaessaan viimeiseksi jäänyttä singleään ”Universe”.
Single julkaistiin vuonna 1985 ensimmäistä kertaa 12-tuumaisena vinyylilevynä. Painos sisälsi Jim Lean ja Peter Hammondin tekemän pidennetyn remix-version kappaleesta. Vuonna 1989 kappale ilmestyi ensimmäistä kertaa CD-singlenä, jota myytiin Britanniassa 15 000 kappaletta. Samana vuonna kappaletta sämpläsi noveltypopyhtye Jive Bunny and the Mastermixers kappaleessaan ”Let’s Party”. Se nousi Britanniassa listaykköseksi ja oli hitti ympäri Eurooppaa. Brittiläisen The Sun -lehden mukaan Slade tienasi kappaleensa käytöstä 20 000 puntaa, mutta yhtyeen edustajan mukaan luku oli liioiteltu.
Historia > Arvioita ja jälkivaikutus

Brittiläisessä Record Mirror -lehdessä todettiin singlen ilmestyttyä, että Sladen joululaulusta tulee vääjäämättä jotakin erilaista. Lehti sanoi kappaleen olevan Sladelle totuttua pehmeämpi ja melodisempi. Disc piti selvänä, että kappaleesta tulee valtava hitti ja kysymyksen olevan vain siitä, nouseeko se suoraan listaykköseksi. Sounds kehui Noddy Holderin laulua ja Jim Lean tyyliä soittaa bassokitaraa. Daily Mirrorin kriitikko oli yllättynyt siitä, että Sladen tekemä joululaulu olikin John Lennon -tyylinen hidas ja melodinen kappale. Suomessa singleä arvioi Suosikki-lehti tammikuussa 1974: ”Joulu on mennyt ja juhlittu, joten siinä mielessä Sladen toivotus on hieman myöhässä. Mutta hyvä musiikki ei ole koskaan ajankohtaan sidottua”.
Kappaleen menestyksen syitä arvioidaan Jukka Perttusen ja Keijo Väistön kirjoittamassa teoksessa Slade – Hämmästyttävä rock'n'roll syndrooma (2004). Siinä kirjoitetaan, että Britanniassa elettiin kappaleen julkaisun aikaan syvää lama-aikaa, minkä vuoksi esimerkiksi sähköä säännösteltiin ja työttömyys oli suurta. Sladen jouluhitti oli eräänlainen optimistinen ilonpurkaus synkkyyden keskelle. Lisäksi se ei ollut tyypillinen joululaulu, vaan meneväksi kehuttu popkappale.
Kappaleesta on sittemmin tullut Britanniassa standardi. ”Merry Xmas Everybody” soi Britanniassa säännöllisesti joulun aikaan radiossa, televisiossa ja yökerhoissa, ja se on ollut mukana lukuisilla jouluaiheisilla kokoelmalevyillä. Alkuperäisen julkaisun jälkeen kappale on noussut maan listoille useita kertoja, muun muassa jokaisena vuonna 1980–1986. Vuonna 1998 ilmestyi ”Merry Xmas Everybody ’98 Remix”, joka ylsi Britanniassa sijalle 30. Vuoteen 2011 mennessä kappale oli kerännyt Britanniassa kaikkiaan 65 listaviikkoa, joista viimeisimmän joulukuussa 2011. Jotkut kuitenkin pitävät kappaletta puhkisoitettuna ja siksi ärsyttävänä, minkä vuoksi se on pudotettu pois joiltakin soittolistoilta. Alankomaissa single nousi uudelleen listalle vuosina 1991 ja 1992 sekä Irlannissa vuonna 1984.
Peter Buckley kuvaa kappaletta The Rough Guide to Rock -kirjassaan ”luultavasti historian parhaaksi joulusingleksi”. MSN Musicin äänestyksessä vuonna 2007 ”Merry Xmas Everybody” valittiin Britannian suosituimmaksi joululauluksi. Noise-lehden Kevin Murphy kirjoitti vuoden 1982 uusintajulkaisun aikaan, että joulu ei ole joulu ilman kyseistä kappaletta. Music Weekin Jerry Smith puolestaan sanoi vuonna 1984, että kappaleen soiminen on varma joulun saapumisen merkki.
Vuonna 2015 tehdyn arvion mukaan ”Merry Xmas Everybody” tuottaa vuosittain 500 000 puntaa rojalteja.
Noddy Holderin mukaan yhtye oli kappaleen tekovaiheessa melko varma, että siitä tulee hitti mutta ei osannut kuvitella, että se olisi suosittu vielä vuosikymmeniä myöhemmin:
»Mielestäni se (kappale) ei ole ikääntynyt, se on siinä hienoa, ja se yhä iskee kaikkiin sukupolviin. Luokseni tulee viisi- tai kuusivuotiaita lapsia kertomaan, että he juuri esittivät sen koulunsa konsertissa. Se on se, jonka ihmiset tulevat aina yhdistämään meihin.» 
(Noddy Holder)
Rakenne

Musiikkinäytteet
Kappaleen kertosäe.
Äänitiedostojen kuunteluohjeet
”Merry Xmas Everybody” alkaa harmonin ja bassokitaran soittamalla seitsemän sekunnin mittaisella introlla, joka soitetaan Bb-sävellajista. Sitä seuraa G-duurissa kulkeva ensimmäinen A-osa, jonka jälkeen tulee ensin väliosa ja sitten kertosäe. Niitä seuraa Holderin laulama soolo-osuus: ”What will your daddy do / when he sees your mama kissin’ Santa Claus?”. Sen jälkeen A-osa, väliosa ja kertosäe toistuvat niin, että kertosäe lauletaan neljästi. Viimeisen kertosäkeen lopuksi Holder huutaa ”It’s Christmas!”. Tempo hidastuu ja kappale päättyy harmonin soittamaan D-duurisointuun.
Muita versioita

Kappaleesta on tehty lukuisia cover-versioita. Sen ovat levyttäneet muun muassa The Metal Gurus (1990), Girlschool-yhtyeen Kim McAuliffe (1994), Steps (2000), Tweenies (2001), Oasis (2002), Girls Aloud (2005), Tony Christie (2005), R.E.M. (2007), Sloan (2012), Robbie Williams (2012), Train (2015), Cheap Trick (2017) ja IQ (2017). Niistä Metal Gurusin versio nousi Britanniassa sijalle 55, Flushin sijalle 30 ja Tony Christien sijalle 49. Spice Girls esitti kappaleen kahdeksassa konsertissaan joulukuussa 1999.
Suomessa ”Merry Xmas Everybodyn” on levyttänyt muun muassa Turo’s Hevi Gee nimellä ”Turo’s Xmas Everybody”, jonka sanoitti Ari Hukkanen. Se julkaistiin vuonna 1989 yhtyeen EP:llä Rankimmat joululaulut.
Singlen sisältö

7" single
Merry Xmas Everybody – 3.26
Don’t Blame Me – 2.40
12" single (vuoden 1985 uusintapainos)
Merry Xmas Everybody – 5.17
Don’t Blame Me – 2.40
CD-single (vuoden 1989 uusintapainos)
Merry Xmas Everybody – 3.23
Don’t Blame Me – 2.40
Far Far Away – 3.33
CD-single (Slade vs. Flush '98 Remix)
Merry Xmas Everybody '98 Remix (Flush Edit) – 3.44
Merry Xmas Everybody (alkuperäinen versio) – 3.26
Cum On Feel the Noize – 4.23
CD-single (vuoden 2006 uusintapainos)
Merry Xmas Everybody – 3.26
Don’t Blame Me – 4.23
Kokoonpano

Muusikot
Noddy Holder – laulu, rytmikitara
Dave Hill – soolokitara, taustalaulu
Jim Lea – bassokitara, harmoni, akustinen kitara, taustalaulu
Don Powell – rummut
Muut
Chas Chandler – tuottaja
Dennis Ferrante – äänittäjä
Aiheesta muualla

Kappale Sladen virallisella YouTube-kanavalla
Slade
| --- | --- |
Studioalbumit:   Beginnings  Play It Loud  Slayed?  Old, New, Borrowed and Blue  Slade in Flame  Nobody’s Fools  Whatever Happened to Slade?  Return to Base  We’ll Bring the House Down  Till Deaf Do Us Part  The Amazing Kamikaze Syndrome  Keep Your Hands Off My Power Supply  Rogues Gallery  Crackers  You Boyz Make Big Noize 
Livealbumit:   Slade Alive!  Slade Alive Vol II  Alive at Reading (EP)  Slade on Stage  The Slade Live Anthology  Live at the BBC 
Kokoelmat:   Coz I Luv You  Sladest  The Story of Slade  Slade Smashes  Slades Greats  The Slade Collection 81–87  Wall of Hits  The Slade Collection vol. 2 – 79–87  The Genesis of Slade  Feel the Noize – Greatest Hits  Get Yer Boots On – The Best of Slade  The Very Best of Slade  The Slade Box  B-Sides  In for a Penny – Raves & Faves  Rockers  The Collection 79–87  Merry Xmas Everybody: Party Hits  When Slade Rocked the World  Feel the Noize – The Singlez Box!  Cum On Feel the Hitz 
Singlet:   ”You Better Run”  ”Genesis”  ”Wild Winds Are Blowin’”  ”The Shape of Things to Come”  ”Know Who You Are”  ”Get Down and Get With It”  ”Coz I Luv You”  ”Look Wot You Dun”  ”Take Me Bak ’Ome”  ”Mama Weer All Crazee Now”  ”Gudbuy T’Jane”  ”Cum On Feel the Noize”  ”Skweeze Me, Pleeze Me”  ”My Friend Stan”  ”Merry Xmas Everybody”  ”Everyday”  ”The Bangin’ Man”  ”Far Far Away”  ”How Does It Feel”  ”Thanks for the Memory (Wham Bam Thank You Mam)”  ”In for a Penny”  ”Let’s Call It Quits”  ”Nobody’s Fool”  ”Gypsy Roadhog”  ”Burning in the Heat of Love”  ”My Baby Left Me / That’s All Right”  ”Give Us a Goal”  ”Rock ’n’ Roll Bolero”  ”Ginny, Ginny”  ”Okey Cokey”  ”Sign of the Times”  ”We’ll Bring the House Down”  ”Wheel’s Ain’t Coming Down”  ”Knuckle Sandwich Nancy”  ”Lock Up Your Daughters”  ”Rock and Roll Preacher (Hallelujah I’m on Fire)”  ”Ruby Red”  ”(And Now the Waltz) C’est La Vie”  ”My Oh My”  ”Run Runaway”  ”All Join Hands”  ”Little Sheila”  ”7 Year Bitch”  ”Myzsterious Mizster Jones”  ”Do You Believe in Miracles”  ”Hi Ho Silver Lining”  ”Still the Same”  ”That’s What Friends Are For”  ”You Boyz Make Big Noize”  ”We Won’t Give In”  ”Let’s Dance (1988 Remix)”  ”Radio Wall of Sound”  ”Universe” 
Noddy Holder vuonna 1973. Taustalla soolokitaristi Dave Hill.
Singlen brittiläinen painos.
Radyvyliv

| Radyvyliv Радивилів |
| --- | --- |
 Radyvylivin rautatieasema.
 lippu:  vaakuna
 Radyvyliv
 Koordinaatit: 50.1279°N, 25.2486°E 
Valtio:  Ukraina
Alue:  Rivnen alue
Piiri:  Dubnon piiri
Perustettu (maininta):  1564
Kaupungiksi:  1870
Väkiluku (2022):  10 427
Infobox OKVirheellinen NIMI-arvo: 
Radyvyliv (ukr. Радивилів; vuoteen 1939 saakka Radzyvyliv ukr. Радзивилів), vuosina 1940–1993 Tšervonoarmijsk (ukr. Червоноармійськ) on kaupunki Ukrainan luoteisosassa, Rivnen alueen Dubnon piirissä. Radyvyliv sijaitsee Dneprin vesistöön kuuluvan Slonivkajoen varrella, linnuntietä 90  kilometriä Rivnestä lounaaseen. Kaupungissa on rautatie- ja linja-autoasemat.
Tammikuun keskilämpötila –4,3 °C ja heinäkuun +18,7 °C. Keskimääräinen vuosisademäärä 742 millimetriä.
Ensimmäinen kirjallinen merkintä paikkakunnasta on vuodelta 1564. Paikkakunnan nimi viittaa liettualais-puolalaiseen Radvilan aatelissukuun, jolla oli suuria maa-omistuksia Puola-Liettuan aikana myös nykyisen Ukrainan alueella. Asutus nimettiin Liettuan suuriruhtinaskunnan hetmannin, Mikalojus Radvila Mustan (liett. Mikalojus Radvila Juodasis, puol. Mikołaj Radziwiłł Czarny, 1515–1565) sotamenestyksistään saaman herttuan arvon kunniaksi.
Vuonna 1795 paikkakunta liitettiin Volynian osana Venäjän keisarikuntaan. Vuonna 1870 paikkakunnalla oli noin 7 400 asukasta ja se sai kaupungin aseman. Rautatie kaupunkiin valmistui 1873. Ensimmäisen maailmansodan ja Ukrainan sisällissodan vuosina (1915–1921) kaupunkia hallitseva valtio vaihtui useasti. Puolan alaisuudessa kaupunki oli vuosina 1920–1939. Vuoden 1921 väestönlaskennassa asukasluvuksi kirjattiin 4 240. Puna-armeija miehitti kaupungin syyskuussa 1939. Ukrainan neuvostotasavallassa kaupunki sai nimen Tšervonoarmijsk ja siitä tuli Tšervonoarmijskin piirin keskus Rivnen alueella (1940).
Radyvylivin (Tšervonoarmijsk) piirikeskuksen asema säilyi vuoteen 2020 muutamaa poikkeusta lukuun ottamatta (1941–1944 saksalaisten miehitys, 1962–1966 paikkakunta kuului osaksi Dubnon piiriä). Kesän 2020 aluehallinnollisessa uudistuksessa piirien lukumäärää supistettiin merkittävästi ja Radyvyliv piireineen liitettiin osaksi Dubnon piiriä. Kaupungin asukasluvuksi arvioitiin 10 427 (2022), Vuonna 2001 asukkaita oli Radyvylivissäväki noin 10 100 ja vuonna 1990 noin 10 600.
Paikkakunnan arkkitehtonisista kohteista mainittakoon Aleksanteri Nevskin kirkko (1874).
Aleksanteri Nevskin kirkko (1874).
Ylösnousemuksen kirkko (1934).
Asuintaloja Radyvylivissä.
Aiheesta muualla

Kuvia tai muita tiedostoja aiheesta Radyvyliv Wikimedia Commonsissa
| Auktoriteettitunnisteet  |
| --- | --- |
Kansainväliset:  VIAF 
Kansalliset:  Israel  Yhdysvallat
Annichen Kringstad

Annichen Kringstad (s. 15. heinäkuuta 1960) on entinen ruotsalainen suunnistaja.
Annichen Kringstad oli 1980-luvun alkupuolella maailman paras naissuunnistaja. Hän voitti vuosien 1981, 1983 ja 1985 MM-kisoissa kaikki saavutettavissa olleet mestaruudet. Thunin MM-kisoissa 1981 hän voitti henkilökohtaisella matkalla hopeamitalisti Brit Voldenin 3,07 minuutilla ja toi viestissä ankkurina Ruotsin yli 15 minuutin voittoon. Zalaegerszegin MM-kisoissa 1983 Kringstad voitti henkilökohtaisen kilpailun 7,33 minuutin erolla Marita Skogumiin, ja viestissä eroa hopeajoukkueeseen oli 6,29 minuuttia. Bendigon MM-kisoissa 1985 Kringstad jätti Brit Voldenin toiseksi 53 sekunnin erolla ja toi viestissä ankkurina Ruotsin voittoon 10 sekuntia ennen Norjaa.
Seuransa Stora Tuna IK:n joukkueessa Kringstad voitti Venlojen viestin kolmasti. Tiomila-viestin hän voitti neljästi, joista kaksi kertaa OK Ravinen-seuran joukkueessa.
Kringstad sai Svenska Dagbladetin kultamitalin 1981 vuoden parhaasta ruotsalaisesta urheilusuorituksesta.
Saavutukset > MM-kisoissa

Tampere 1979
Yhdeksäs henkilökohtaisella matkalla
Thun 1981
Kultaa henkilökohtaisella matkalla
Kultaa viestissä
Zalaegerszeg 1983
Kultaa henkilökohtaisella matkalla
Kultaa viestissä
Bendigo 1985
Kultaa henkilökohtaisella matkalla
Kultaa viestissä
Saavutukset > PM-kisoissa

Bornholm 1982
Kultaa viestissä
Tromssa 1984
Pronssia viestissä
Saavutukset > Muita saavutuksia

Venlojen viestin voitto 1982, 1984 ja 1985 (Stora Tuna IK)
Tiomila-viestin voitto 1980 ja 1981 (OK Ravinen) sekä 1982 ja 1984 (Stora Tuna IK)
Koillis-Suomi

Koillis-Suomi koostuu Pohjois-Pohjanmaalla sijaitsevista Kuusamon kaupungista ja Taivalkosken kunnasta sekä Lapissa sijaitsevista Kemijärven kaupungista, Pelkosenniemen, Posion, Sallan ja Savukosken kunnista. Koillis-Suomen alue on luonut Koillis-Suomen elinkeinostrategian vuosille 2011–2015 Euroopan unionin parasta alueellista ennakointikäytäntöä ensimmäisenä elinkeinostrategian luomiseen soveltaen. Lisäksi Koillis-Suomen elinkeinostrategia on tiettävästi ensimmäinen maakuntien rajat ylittävä seudullinen elinkeinostrategia Suomessa. Elinkeinostrategian vision mukaan Koillis-Suomi on vuonna 2025 "Pohjoisen luottamuksen, luonto-osaamisen ja perheyrittäjyyden menestystarina" Elinkeinostrategia on toteutettu osana Koillis-Suomen koheesio- ja kilpailukykyohjelmaa. Koillis-Suomi toimii myös yhtenä keskeisenä porttina (mm. Sallan kansainvälinen raja-asema) merkitystään logistiikan ja energiateollisuuden keskuksena kasvattavalle Murmanskin ja Luoteis-Venäjän alueelle sekä Koillisväylälle.